**Nedzīvojamo telpu Dārzciema ielā 70, Kronvalda bulvārī 1a un Krišjāņa Valdemāra iela 1C, Rīgā nomas tiesību rakstiskas** **izsoles Id.Nr. RVT 2026/1**

**Nolikums**

1. **Vispārīgie noteikumi**
   1. Iznomātājs – Rīgas Valsts tehnikums, Reģ.Nr.900000281996., juridiskā adrese: Krišjāņa Valdemāra iela 1C , Rīga, LV-1010.
   2. Izsoli organizē saskaņā ar 2025.gada 30.septembra rīkojumu Nr. 1-3-2/PR/25/82 “Par nomas tiesisko attiecību nodibināšanas pamatotības izvērtēšanas komisiju” izveidi (turpmāk – Komisija).
   3. Izsole tiek organizēta saskaņā ar Ministru kabineta 2018.gada 20.februāra noteikumiem Nr.97 “Publiskas personas mantas iznomāšana noteikumi” (turpmāk – Noteikumi), ievērojot Publiskas personas finanšu līdzekļu mantas izšķērdēšanas novēršanas likumu.
   4. Izsoles veids – rakstiska izsole.
   5. Piedāvājuma nodrošinājums – netiek prasīts.
2. **Nomas objekts**

|  |  |  |  |  |  |
| --- | --- | --- | --- | --- | --- |
| **Nr.p.k.** | **Atrašanās vieta** | **Kadastra Nr.** | **Nomas objekta platība** | **Izmantošanas mērķis - tirdzniecības automātu izvietošana, kuros pieejami sekojoši produkti** | **Sākumcena par 1 m2 nomasobjekta platību EUR bez PVN** |
| 1. | Dārzciema ielā 70, Rīgā (foajē) | 01001212489032 | 1 m2 | Kafija, tēja, kakao, citi siltie dzērieni. | 207,00 |
| 2. | Dārzciema ielā 70, Rīgā (multihalle) | 01001212489004 | 1 m2 | Kafija, tēja, kakao, citi siltie dzērieni | 103,50 |
| 3. | Kronvalda bulvārī 1a Rīgā (foajē) | 01000100084003 | 1 m2 | Kafija, tēja, kakao, citi siltie dzērieni. | 291,26 |
| 4. | Krišjāņa Valdemāra ielā 1C, Rīgā, 2.stāvā | 01000100084001 | 1 m2 | Kafija, tēja, kakao, citi siltie dzērieni. | 291,26 |

* 1. Nomniekam jānodrošina, ka piedāvātajā tirdzniecības automātā var norēķināties ar dažādiem maksājuma veidiem – skaidru naudu, bezskaidra naudu, bezkontakta u.c.
  2. Nomniekam jānodrošina ka Nomas objektā izvietotajā tirdzniecības automātā drīkst atrasties (vai būt pārdošanā) tikai Ministru kabineta 2012.gada 13.marta noteikumu Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” 4.1 punktā noteiktie produkti.
  3. Nomas objektā aizliegta alkoholisko dzērienu, psihotropo vielu, tabakas izstrādājumu tirdzniecība un jebkāda veida darbība, kas neatbilst normatīvajiem aktiem vai nav rakstveidā saskaņota ar Iznomātāju.
  4. Detalizēts nomas objekta apraksts pievienots Nedzīvojamo telpu Dārzciema ielā 70, Kronvalda bulvārī 1a un Krišjāņa Valdemāra ielā 1C, Rīgā (Id.Nr. RVT 2026/1) nolikuma (turpmāk - Nolikums) 1.pielikumā.
  5. Nomas objekts tiek nodrošināti ar tādiem pakalpojumiem, kā elektroenerģija. Nomniekam pirms tirdzniecības automāta izvietošanas jāuzstāda elektroenerģijas skaitītājs tirdzniecības automāta patērētajai elektroenerģijai par saviem līdzekļiem, saskaņojot tā uzstādīšanas vietu ar Iznomātāja pārstāvi.
  6. Līgums par katru nomas objektu tiek slēgts uz 3 (trīs) gadiem.
  7. Iznomātājs patur tiesības, balstoties uz Nomnieka iesniegumu izvērtējot Nomnieka labticību un citus apsvērumus pagarināt nomas līguma darbības termiņus, bet ne ilgāk kā noteikts Publiskas personas finanšu līdzekļu mantas izšķērdēšanas novēršanas likumā.
  8. Nosacītā nomas maksa (izsoles sākumcena nomas objektam) ir noteikta Nolikuma 2.punktā bez pievienotā vērtības nodokļa, turpmāk – PVN. PVN tiek aprēķināts saskaņā ar Latvijas Republikas normatīvajos aktos noteikto likmi.
  9. Nomnieks nevar nodot Nomas objektu daļēji vai pilnīgi apakšnomā trešajām personām.
  10. Nomas objektu pretendents var apskatīt darba dienā no plkst.9:00 līdz plkst.15:00, apskates laiku iepriekš saskaņojot ar Dīnu Cielavu, Darbnīcas vadītāju, tālr. 29471161, e-pasts: [dins.cielavs@rvt.lv](mailto:dins.cielavs@rvt.lv).

1. **Informācija par izsoles publicēšanu**
   1. Sludinājumu Iznomātājs publicē savā mājas lapā [www.rvt.lv](http://www.rvt.lv), kā arī VAS “Valsts nekustamie īpašumi” mājas lapā [www.vni.lv](http://www.vni.lv).
2. **Nomas pretendentu piedāvājumu iesniegšanas kārtība un prasības nomas pretendentiem**
   1. Pretendents piedāvājumu iesniedz darba dienās no plkst.9:00 līdz plkst.15:00 Iznomātāja Saimniecības daļā, Krišjāņa Valdemāra iela 1C, Rīgā. Piedāvājumu iesniedzot personīgi vai nosūtot pa pastu. Pasta sūtījumiem jābūt saņemtiem līdz **2026.gada 16.martam, plkst.10:00.**
   2. Pretendents piedāvājumu noformē, aizpildot “Piedāvājumu izsolei” (2.pielikums), kurā norāda:
      1. fiziska persona – vārdu, uzvārdu, personas kodu, deklarētās dzīvesvietas adresi;
      2. juridiska persona, arī personālsabiedrība, – nosaukumu (firmu), reģistrācijas numuru un juridisko adresi;
      3. nomas tiesību pretendenta pārstāvja vārdu, uzvārdu un personas kodu (ja ir) pievienojot pilnvaru (oriģinālu vai apliecinātu kopiju) attiecīgajai personai pārstāvēt pretendenta intereses;
      4. oficiālo elektronisko adresi, ja ir aktivizēts tās konts, vai elektroniskā pasta adresi (ja ir);
      5. nomas objektu, nekustamajam īpašumam arī atrašanās vietu, kadastra numuru un platību;
      6. nomas laikā plānotās darbības nomas objektā, tai skaitā norāda, vai un kāda veida saimniecisko darbību ir plānots veikt kā arī tirdzniecības automāta sortimentu aprakstu;
      7. piedāvāto nomas maksas apmēru par izsoles objekta m2, EUR bez PVN;
      8. nomas tiesību pretendenta piekrišanu, ka iznomātājs kā kredītinformācijas lietotājs ir tiesīgs pieprasīt un saņemt kredītinformāciju, tai skaitā ziņas par nomas tiesību pretendenta kavētajiem maksājumiem un tā kredītreitingu, no iznomātājam pieejamām datubāzēm.
   3. Pieteikumam jābūt spēkā 3 (trīs) mēnešus no Pieteikumu atvēršanas dienas.
   4. Visi dokumenti jāiesniedz latviešu valodā 1 (vienā) eksemplārā. Iesniegtie pieteikumi izsolei netiek atgriezti Pretendentiem.
   5. Piedāvājums un tam pievienotie dokumenti ir jācauršauj un jāiesniedz aizlīmētā aploksnē. Uz aploksnes jānorāda šāda informācija:
      1. Adresāts: Rīgas Valsts tehnikums, Krišjāņa Valdemāra iela 1C, Rīga, LV-1010;
      2. “Piedāvājums nedzīvojamo telpu nomas tiesību izsolei Nedzīvojamo telpu Dārzciema ielā 70, Kronvalda bulvārī 1a un Krišjāņa Valdemāra ielā 1C, Rīgā. Izsoles Id.Nr.RVT 2026/1”.
      3. “Neatvērt pirms piedāvājumu atvēršanas sanāksmei!”;
      4. Pretendenta nosaukums un juridiskā adrese/ deklarētā dzīvesvietas adrese.
   6. Komisija reģistrē saņemtos piedāvājumus to saņemšanas secībā, norādot to saņemšanas datumu un laiku, kā arī nomas tiesību pretendentu.
   7. Piedāvājumus, kas iesniegti pēc Nolikuma 4.1.punktā noteiktā termiņa, Komisija nereģistrē un neatvērtu atgriež atpakaļ iesniedzējam.
   8. Komisija piedāvājums neatver līdz izsoles sākumam un neizpauž informāciju par pretendentiem un to skaitu līdz izsoles sākumam.
3. **Izsoles norises kārtība**
   1. Pretendentiem piedāvājumi jāiesniedz līdz 2026.gada 16.martā, plkst. 10:00.
   2. Rakstiska izsole (pretendentu piedāvājumu atvēršana) notiks 2026.gada 16.martā, plkst. 10:05, Saimniecības daļā, Krišjāņa Valdemāra ielā 1C, Rīgā.
   3. Piedāvājumu atvēršanas sanāksme ir atklāta un tajā var piedalīties izsoles objekta nomas tiesību pretendenti.
   4. Piedāvājumu atvēršanas sēde tiek protokolēta.
   5. Atklājot piedāvājumu atvēršanu Komisijas priekšsēdētājs vai tā nozīmēta persona nosauc nomas objektu, komisijas sastāvu, paziņo izsoles sākumcenu un informē par izsoles kārtību.
   6. Komisijas priekšsēdētājs vai tā nozīmēta persona, atverot katru piedāvājumu to iesniegšanas secībā, nosauc nomas tiesību pretendentu, piedāvājumu iesniegšanas datumu un laiku, kā arī nomas tiesību pretendenta piedāvāto nomas maksu par nomas objektu.
   7. Komisija pieņem lēmumu par nomas tiesību pretendenta izslēgšanu no dalības rakstiskā izsolē, kā neatbilstošu Nolikuma prasībām, to atspoguļojot protokolā, šādos gadījumos:
      1. Ja piedāvājums nav noformēts atbilstoši Nolikuma 4.nodaļā noteiktajam vai piedāvājumā iztrūkst prasītā informācija;
      2. Ja piedāvātais nomas maksas apmērs ir mazāks par Nolikuma 2.punktā noteikto minimālo nomas maksu nomas objektam;
      3. Ja pretendents ir iesniedzis nepatiesu informāciju;
      4. Ja pieteikumu ir parakstījusi persona bez pretendenta pārstāvības tiesībām;
      5. Ja pret pretendentu ir ierosināta maksātnespēja, pretendents atrodas bankrota, likvidācijas stadijā, pretendenta saimnieciskā darbība ir apturēta vai izbeigta;
      6. Pretendentam ir Valsts ieņēmuma dienesta administrēto nodokļu (nodevu) parādi un to summa pārsniedz EUR 150,00 (viens simts piecdesmit euro, 00 centi);
      7. Ja pretendentam ir neizpildītas maksājumu saistības ar Iznomātāju, kurām ir iestājies samaksas termiņš un bijuši trīs maksājuma kavējumi, kas kopā pārsniedz divus maksājuma periodus pēdējā gada laikā no pieteikuma iesniegšanas dienas cita nomas līguma ietvaros;
      8. Ja pēdējā gada laikā no pieteikuma iesniegšanas dienas Iznomātājs ir vienpusēji izbeidzis ar pretendentu citu nomas līgumu, tāpēc, ka nomas tiesību pretendents nav pildījis līgumā noteiktos pienākumus, vai stājies spēkā tiesas nolēmums, uz kura pamata tiek izbeigts cita ar nomas līgums nomas tiesību pretendenta rīcības dēļ;
      9. Ja Pretendenta piedāvātais sortiments neatbilst Nolikuma 2.punktā noteiktajam iznomāšanas mērķim.
   8. Par izsoles uzvarētāju tiek atzīts pretendents, kurš nosolījis augstāko nomas maksu, uz viņu neattiecās Nolikuma 5.7.punktā noteiktie ierobežojumi un viņam tiek piešķirtas tiesības slēgt Nedzīvojamo telpu nomas līgumu par attiecīga nomas objekta nomu.
   9. Ja pēc visu piedāvājumu atvēršanas Komisija konstatē, ka vairāki pretendenti piedāvājuši vienādu kopējo nomas maksu, Komisija rakstiski lūgs pretendentus, kuri piedāvājuši vienādas augstākās nomas maksas, izteikt rakstiski savu piedāvājumu par iespējami augstāko nomas maksu, nosakot piedāvājumu atvēršanas datumu un laiku, organizējot sanāksmi, līdzīgi, kā norādīts Nolikuma 5.1.-5.6.punkts.
   10. Ja neviens no nomas tiesību pretendentiem, kuri piedāvājuši augstāko nomas maksu, neiesniedz jaunu piedāvājumu par augstāko nomas maksu, tad Komisija piedāvājumu iesniegšanas secībā rakstiski piedāvā šiem pretendentiem slēgt nomas līgumu atbilstoši to nosolītajai nomas maksai.
   11. Pēc lēmuma pieņemšanas par izsoles uzvarētāju, Tehnikums paziņo izsoles rezultātus visiem pretendentiem, nosūtot rakstisku paziņojumu.
   12. Iznomātāja Komisija apstiprina rakstiskās izsoles rezultātus un 10 (desmit) darbdienu laikā pēc izsoles rezultātu paziņošanas publicē vai nodrošina attiecīgās informācijas publicēšanu VAS “Valsts nekustamie īpašumi” mājaslapā [www.vni.lv](http://www.vni.lv), kā arī publicē šo informāciju savā mājas lapā [www.rvt.lv](http://www.rvt.lv).
   13. Izsole atzīstama par nenotikušu vai izbeidzamu bez rezultāta, ja nav iesniegts neviens derīgs piedāvājums ar nomas maksu, kas vienāda vai lielāka par izsoles sākumcenu.
   14. Komisijai ir tiesības pārtraukt izsoli jebkurā tās stadijā līdz lēmuma par uzvarētāja noteikšu paziņošanai.
4. **Nomas līguma noslēgšana**
   1. Pēc Nolikuma 5.11.punktā noteiktās informācijas saņemšanas pretendentam, kurš uzvarējis izsolē, 10 (desmit) dienu laikā jānoslēdz Nedzīvojamo telpu nomas līgums (sk. 3.pielikumu).
   2. Ja pretendents atsakās noslēgt līgumu, tad viņš par to paziņo Iznomātājam rakstveidā. Ja Nolikuma 6.1.punktā noteiktajā termiņā pretendents nenoslēdz līgumu un neiesniedz paziņojumu par atteikšanos no līguma slēgšanas, ir uzskatāms, ka nomas tiesību pretendents no nomas līguma slēgšanas ir atteicies.
   3. Ja pretendents, kurš piedāvājis augstāko nomas maksu, atsakās slēgt nomas līgumu, Iznomātājs secīgi piedāvā nomas līgumu slēgt tam pretendentam, kurš piedāvājis nākamo augstāko nomas maksu.
   4. Pretendents, kurš piedāvājis nākamo augstāko nomas maksu, atbildi uz Nolikuma 6.3.punktā noteikto piedāvājumu sniedz 10 (desmit) darbdienu laikā pēc tā saņemšanas dienas. Ja pretendents piekrīt parakstīt nomas līgumu par paša nosolīto augstāko nomas maksu, septiņu darba dienu laikā pēc piekrišanas došanas noslēdz Nedzīvojamo telpu nomas līgumu.
   5. Iznomātājs ne vēlāk kā 10 (desmit) darbadienu laikā pēc Nedzīvojamo telpu nomas līguma noslēgšanas savā mājaslapā [www.rvt.lv](http://www.rvt.lv), kā arī VAS „Valsts nekustamie īpašumi” mājaslapā [www.vni.lv](http://www.vni.lv) publicē informāciju par noslēgto Nedzīvojamo telpu nomas līgumu.
5. **Pielikumi**

**1. pielikums -** Nomas Objekta apraksts uz 6 (sešām) lapām;

**2. pielikums -** Piedāvājuma forma uz 2 (divām) lapām;

**3. pielikums -** Līguma projekts uz 9 (deviņām) lapām.